Všeobecné   záväzné   nariadenie

obce    R a k o v i c e 

č. 5

O  VEREJNEJ  KANALIZÁCIÍ,
ODPADOVÝCH   VODÁCH,
VODÁCH  Z  POVRCHOVÉHO ODTOKU, SPOPLATŇOVANÍ  SPRACOVANIA ODPADOVÝCH VÔD A ZNEŠKODŇOVANÍ  ODPADOVÝCH  VÔD  ZO  ŽÚMP

NA   ÚZEMÍ   OBCE   RAKOVICE

          Obecné zastupiteľstvo v Rakoviciach na základe ustanovenia podľa § 6, ods. 1 zákona Obecné zastupiteľstvo v Rakoviciach na základe ustanovenia § 4 ods. 3 písm. f) a § 6 zákona SNR č. 369/1990 Zb. o obecnom zriadení v znení neskorších predpisov, zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákona NR SR č. 442/2002 o verejných vodovodoch a verejných kanalizáciách v znení neskorších predpisov, zákona č. 364/2004 Z. z. o vodách v znení neskorších predpisov (vodný zákon)  
v y d á v a   toto

Všeobecne záväzné nariadenie  č. 5
o verejnej kanalizácii, odpadových vodách, vodách z povrchového odtoku,
spoplatňovaní spracovania odpadových vôd 
a zneškodňovaní odpadových vôd zo žúmp

čl. 1 
ÚVODNÉ USTANOVENIE 

(1) Toto všeobecne záväzné nariadenie ustanovuje povinnosti majiteľov nehnuteľností (fyzické a právnické osoby) na území obce Rakovice pri výstavbe kanalizačných prípojok, vypúšťaní odpadových vôd do verejnej kanalizácie, odvádzaní vôd z povrchového odtoku, spoplatňovaní odpadových vôd a zneškodňovaní odpadových vôd zo žúmp. Ďalej ustanovuje práva a povinnosti vlastníka verejnej kanalizácie Obce Rakovice a spoločnej čistiarne odpadových vôd (ČOV) v obci Veselé. 

čl. 2 
ZÁKLADNÉ POJMY 

(1) Verejnou kanalizáciou alebo jej súčasťou sa rozumie prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd. Súčasťou verejnej kanalizácie je aj výtlakové potrubie a zariadenia na tomto potrubí prečerpávacie šachty - ČS1, ČS2 a ČS3, ktoré je umiestnené pod verejnou komunikáciou a chodníkom, vyúsťuje do hlavného potrubia a výtlakové potrubie umiestnené v extraviláne obce, ktoré vyúsťuje do ČOV Veselé. Verejná kanalizácia v obci Rakovice bola vybudované na náklady vlastníka verejnej kanalizácie a spolufinancovaná z  štrukturálnych fondov európskej únie a štátneho rozpočtu. 
(2)  Za verejnú kanalizáciu ani jej súčasť sa nepovažujú: 
       a) kanalizácie, ktoré neslúžia na hromadné odvádzanie odpadových vôd, 
       b) samostatné kanalizácie na odvádzanie vôd z jednotlivých objektov a zariadení, 
       c) dažďové vpusty a ich prípojky, 
       d) kanalizácie slúžiace výlučne na odvádzanie vôd z povrchového odtoku z komunikácií a   
	      verejných plôch – dažďové, 
       e) záchytné priekopy, 
       f) domové čistiarne odpadových vôd a žumpy, 
       g) kanalizačné prečerpávacie stanice umiestnené na nehnuteľnostiach pripojených na verejnú  kanalizáciu   vybudované   pre   skupiny   objektov, ktoré   na  odvádzanie odpadových vôd vyžadujú výstavbu vlastnej stokovej siete, prípadne vybudované pre  jednotlivé nehnuteľnosti, 
        h) kanalizačné prípojky. 
(3) Vlastníkom verejnej kanalizácie na území obce je Obec Rakovice. Vlastníkmi spoločnej Čistiarne odpadových vôd vo Veselom sú podielovo Obec Borovce, Obec Rakovice, Obec Veselé a Obec Dubovany.  Prevádzkovateľom verejnej kanalizácie a čistiarne odpadových vôd na území obce je Obecná kanalizačná, s.r.o., so sídlom Veselé č. 346, 922 08, ktorá má oprávnenie prevádzkovať verejnú kanalizáciu v zmysle zákona. 
(4) Kanalizačná prípojka je úsek potrubia, ktorým sa odvádzajú odpadové vody z pozemku alebo miesta vyústenia vnútorných kanalizačných rozvodov objektu alebo stavby až po zaústenie do verejnej kanalizácie (hlavného alebo vedľajšieho potrubia). Kanalizačnou prípojkou sa odvádza odpadová voda z objektu alebo nehnuteľnosti, ktorá je pripojená na verejnú kanalizáciu. 
(5) Vlastníkom kanalizačnej prípojky je osoba, ktorá zriadila prípojku na svoje náklady, a to spôsobom určeným prevádzkovateľom verejnej kanalizácie. Ak je vlastník nehnuteľnosti vlastníkom kanalizačnej prípojky, prechádza pri zmene vlastníctva nehnuteľnosti vlastníctvo kanalizačnej prípojky na nového vlastníka nehnuteľnosti. 
(6) Odpadovou (splaškovou) vodou sa rozumie voda obsahujúca rôzny podiel odpadových vôd z domácnosti, zariadení, služieb a objektov sociálnej vybavenosti. Za odpadovú vodu sa nepovažuje voda obsahujúca ropné, toxické, chemické, mastné a iné nebezpečné látky a nečistoty, ktoré môžu ohroziť biologický proces čistenia odpadovej vody a poškodzovať životné prostredie. 
(7) Producentom odpadových vôd vypúšťaných do verejnej kanalizácie je fyzická alebo právnická osoba, ktorá má uzatvorenú zmluvu o odvádzaní odpadových vôd s prevádzkovateľom verejnej kanalizácie a ktorá vypúšťa odpadové vody do verejnej kanalizácie. Za producenta sa týmto nariadením považuje aj fyzická a právnická osoba, ktorá nemá uzatvorenú zmluvu o odvádzaní odpadových vôd, avšak odvádza odpadovú vodu do verejnej kanalizácie, alebo odpadové vody zneškodňuje na ČOV Veselé. 
(8) Voda z povrchového odtoku (dažďová voda) je voda z atmosférických zrážok, dopadajúca na pozemok a stavby nachádzajúce sa na tomto pozemku. 

čl. 3 
KANALIZAČNÁ PRÍPOJKA 

(1) Obyvatelia obce Rakovice - vlastníci resp. užívatelia  nehnuteľností,  z ktorých činnosti vznikajú odpadové vody a ktoré sa nachádzajú na ulici s vybudovanou  verejnou kanalizáciou, sú  povinní pripojiť sa na verejnú kanalizáciu kanalizačnou prípojkou podľa vypracovanej projektovej dokumentácie k domovej prípojke kanalizácie.  
(2) Vybudovanie kanalizačnej prípojky a napojenie na verejnú kanalizáciu je možné vykonať len s písomným súhlasom vlastníka verejnej kanalizácie na základe písomnej žiadosti majiteľa prípojky. V žiadosti majiteľ prípojky uvedie: 
       a) meno a priezvisko, adresu trvalého pobytu, 
       b) adresu stavby a parcelné číslo nehnuteľnosti, ktorá bude na verejnú kanalizáciu napojená,                      c) dátum realizácie výkopových prác a napojenia kanalizácie, 
       d) situačný nákres napojenia. 
(3) Miesto pripojenia kanalizačnej prípojky, umiestnenie meradla na kanalizačnej prípojke alebo umiestnenie revíznej kanalizačnej šachty na kanalizačnej prípojke určí prevádzkovateľ verejnej kanalizácie po dohode s majiteľom prípojky. 
(4) Ak nie je na kanalizačnom potrubí počas výstavby osadená odbočka, napojenie prípojky sa vykoná vyvŕtaním otvoru do potrubia a osadením špeciálnej spojky  s gumovou manžetou. Zásah do verejnej kanalizácie môže vykonať len oprávnená osoba so súhlasom vlastníka verejnej kanalizácie. 
(5) Spôsob napojenia prípojky musí byť vykonaný tak, aby nedošlo k poškodeniu alebo znefunkčneniu verejnej kanalizácie. Za škody spôsobené poškodením alebo znefunkčnením verejnej kanalizácie pri budovaní prípojky zodpovedá majiteľ prípojky. 
(6) Majiteľ prípojky musí pred zasypaním prípojky prizvať pracovníka prevádzkovateľa verejnej kanalizácie, ktorý vykoná kontrolu napojenia prípojky. Miesto zaústenia prípojky do verejnej kanalizácie musí byť obsypané jemnou prehodenou zeminou, resp. pieskom. 
(7) Odvádzať odpadové vody do verejnej kanalizácie môže majiteľ nehnuteľnosti alebo producent len na základe písomnej zmluvy o odvádzaní odpadových vôd uzatvorenej medzi ním a vlastníkom verejnej kanalizácie alebo prevádzkovateľom verejnej kanalizácie, s ktorým má vlastník verejnej kanalizácie uzatvorenú zmluvu, pričom zmluva musí byť uzatvorená do 3 pracovných dní od vybudovania, resp. sprevádzkovania prípojky. 

čl. 4 
POVINNOSTI A ZODPOVEDNOSŤ VLASTNÍKA KANALIZAČNEJ PRÍPOJKY 

(1) Vlastník kanalizačnej prípojky je povinný: 
      a) zabezpečiť,  aby   kanalizačná   prípojka   bola   vodotesná  a  vybudovaná tak, aby nedošlo k       
      zmenšeniu prietočného profilu verejnej kanalizácie, do ktorej je zaústená, 
      b) zabezpečiť opravy a údržby kanalizačnej prípojky na vlastné náklady, 
      c) odstrániť na vlastné náklady pripojenie kanalizačnej prípojky na verejnú kanalizáciu spôsobom určeným prevádzkovateľom verejnej kanalizácie v prípade, ak nedodrží technické podmienky. 
(2)  Za vypúšťané odpadové vody a ich kvalitu zodpovedá producent odpadových vôd. 
(3) V prípade vypustenia ropných, toxických, chemických, mastných a iných nebezpečných látok do verejnej kanalizácie je producent alebo ten, kto túto skutočnosť zistil, povinný bezodkladne nahlásiť vlastníkovi a prevádzkovateľovi verejnej kanalizácie vznik havárie a riadiť sa pokynmi prevádzkovateľa. 

čl. 5 
ODVOZ A ZNEŠKODŇOVANIE ODPADOVÝCH VÔD ZO ŽÚMP 

(1) V miestach, kde sa odpadové vody odvádzajú do žúmp, vybudovaných v zmysle stavebného povolenia, sa zneškodnenie odpadových vôd zabezpečuje vyčerpaním a odvozom odpadových vôd fekálnym vozidlom a ich likvidáciou v ČOV Veselé. 
(2) Vypúšťanie  a zneškodňovanie  odpadových  vôd  zo žúmp je zakázané do verejnej kanalizácie. 
(3) Vytiahnutie a odvoz odpadových vôd zabezpečuje vlastník verejnej kanalizácie so zmluvným partnerom (SPD Veselé a Obec Borovce) na základe telefonickej, písomnej alebo ústnej objednávky producenta, ktorá musí byť doručená 3 – 4 týždne pred požadovaným odvozom. 
(4) Úhradu poplatku za likvidáciu odpadových vôd a nákladov spojených s vytiahnutím a odvozom odpadových vôd hradí  producent odpadových vôd zmluvnému partnerovi. 
(5) Zmluvný partner zodpovedá za bezpečné zlikvidovanie odpadových vôd. 
(6) Producent odpadových vôd, ktorý nie je pripojený na verejnú kanalizáciu musí na požiadanie obce alebo kontrolných úradov preukázať spôsob likvidácie odpadových vôd. 

čl. 6 
STOČNÉ 

(1) Za odvádzanie odpadových vôd verejnou kanalizáciou platí producent odpadových vôd vlastníkovi verejnej kanalizácie stočné. Výška stočného za 1m³ odpadovej vody je stanovená v tomto Všeobecne záväznom nariadení obce Rakovice. 
(2) Výška stočného pre nehnuteľnosti, fyzické osoby a domácnosti sa vypočíta vynásobením predpokladaného množstva (m³) spotrebovanej vody a ceny za  1 m³. Údaje o predpokladanom množstve spotrebovanej vody sa získajú zo smerných čísiel spotreby vody na jednu osobu z úpravy č.477/99-810 Ministerstva pôdohospodárstva SR (Vestník MP SR, ročník XXXII, čiastka 5 z 29. februára 2000), podľa typu zariadenia, v ktorom sa odpadová voda produkuje. Obec Rakovice stanovuje predpokladané množstvo spotrebovanej vody pre domácnosti – 90 l / 1 osoba / 1 deň. Množstvo odvedených odpadových vôd na jednu domácnosť bude určená výpočtom.
      Množstvo odvedených odpadových vôd na jednu domácnosť =  počet osôb x jednotková cena vypočítaná na jedného člena domácnosti v sledovanom období.
      Jednotková cena = (90 litrov x 1 osoba x počet dní) x 0,90 Eur / 1 m³ 
      Obecné zastupiteľstvo v Rakoviciach si vyhradzuje právo meniť koeficient spotreby vody. 
(3) Výška stočného pre právnické osoby, fyzické osoby podnikatelia,  školy a školské zariadenia nachádzajúce na území obce sa určí na základe skutočnej spotreby vody. Skutočnú spotrebu vody budú právnické osoby nahlasovať preukázateľným spôsobom obecnému úradu, prípadne prevádzkovateľovi obecnej kanalizácie – predložením kópie faktúry za odber vody od prevádzkovateľa vodovodu – Trnavskej vodárenskej spoločnosti, a.s., Piešťany, Priemyselná č. 10.   
      Výhrady voči vyššie uvedenému spôsobu merania bude individuálne posudzovať komisia pri OZ pre životné prostredie. Pri individuálnom posudzovaní pre rozdiel medzi spotrebou vody a spotrebou splaškových vôd je potrebné predložiť faktúry za odber vody od prevádzkovateľa vodovodu – Ttrnavskej vodárenskej spoločnosti, a.s., Piešťany, Priemyselná č. 10, za obdobie 1 roka.
(4) Cena za  1 m³ odpadových vôd odvádzaných do obecnej kanalizácie je stanovená vo výške 0,90 Eur za 1 m³ bez DPH.
(5) Vlastník kanalizácie, ktorým je obec Rakovice, si vyhradzuje právo upraviť cenu v prípade zvýšenia vstupných nákladov na prevádzku verejnej kanalizácie odpadových vôd a čistenie odpadových vôd.     
(6) Cena za odvedenie odpadových vôd producenta do verejnej kanalizácie bude fakturovaná polročne. Fakturačným obdobím je príslušný polrok kalendárneho roka. V prípade zmeny stočného sa vyúčtovanie vykoná ku dňu zmeny stočného. 
(7) Stočné sa uhrádza v hotovosti v pokladni vlastníka kanalizácie, poštovou poukážkou alebo príkazom na úhradu v peňažnom ústave v prospech prevádzkovateľa, a to do 30 dní od obdržania faktúry od Obecnej kanalizačnej s.r.o. - prevádzkovateľa kanalizácie. 
(8) Vlastník kanalizácie -  Obec Rakovice – poskytne producentom odpadových vôd zľavy z poplatku za odvádzanie odpadových vôd verejnou kanalizáciou v nasledovných prípadoch:
 1. 100 %  za obdobie, počas ktorého sa poplatník dlhodobo zdržiava v zahraničí, počas štúdia v zahraničí  viac ako 90 po sebe nasledujúcich dní,
        2. 50 % za na obdobie, počas štúdia študentov na stredných a vysokých školách s prechodným pobytom študentov mimo miesta trvalého bydliska alebo počas prác s výkonom práce mimo trvalého bydliska s prechodným pobytom v mieste pracoviska. 
(9) Zmeny v úhradách, ako i jednotlivé zľavy, oslobodenia budú riešené na zasadnutí obecného zastupiteľstva a budú oznamované pôvodcom odpadovej vody prostredníctvom Obecného úradu v Rakoviciach.  
     
      Poplatník uplatňujúci túto zľavu je povinný predložiť správcovi poplatku doklad potvrdzujúci túto právnu skutočnosť (napr. pracovnú zmluvu, potvrdenie od zamestnávateľa, doklad o dennom štúdiu, doklad o ubytovaní na internáte, potvrdenie o prechodnom pobyte a pod.). Tento preukázateľný doklad je vo výnimočných prípadoch možné nahradiť čestným vyhlásením.

čl. 7 
PREVÁDZKA VEREJNEJ KANALIZÁCIE 

(1) Osoby poverené prevádzkovateľom sú oprávnené vstupovať v nevyhnutnom rozsahu na cudzie pozemky a do cudzích objektov na účely zabezpečenia spoľahlivej funkcie 
      verejnej kanalizácie, zistenia stavu meradla alebo jeho opravy, údržby alebo výmeny, vykonania kontrolného merania množstva a kvality vypúšťaných odpadových vôd, zistenia technického stavu kanalizačnej prípojky. 

čl. 8 
OCHRANA VEREJNEJ KANALIZÁCIE 

(1) K bezprostrednej ochrane verejnej kanalizácie pred poškodením a na zabezpečenie jej prevádzkyschopnosti sa vymedzuje pásmo ochrany verejnej kanalizácie (ďalej len „pásmo ochrany“), ktorým sa rozumie priestor v bezprostrednej blízkosti verejnej kanalizácie. 
(2) Pásmo ochrany sa vymedzuje vodorovnou vzdialenosťou 1,5 m od vonkajšieho pôdorysného okraja kanalizačného potrubia na obidve strany verejnej kanalizácie. 
(3) V pásme ochrany je zakázané: 
	a) vykonávať zemné práce, stavby, umiestňovať konštrukcie alebo iné podobné zariadenia  alebo       
	    vykonávať činnosti, ktoré obmedzujú prístup k verejnej kanalizácii alebo ktoré by mohli ohroziť 
	    ich technický stav, 
	b) vysádzať trvalé porasty, 
	c) umiestňovať skládky, 
	d) vykonávať terénne úpravy. 
(4) Odvádzanie odpadových vôd do verejnej kanalizácie cez domové čistiarne odpadových vôd a žumpy je zakázané. 

čl. 9 
VODA Z POVRCHOVÉHO ODTOKU – DAŽĎOVÁ VODA 

(1) Voda z povrchového odtoku (dažďová voda), dopadajúca na strechu stavebných objektov alebo ich časti, ako aj voda dopadajúca na pozemok musí byť odvedená do podzemného alebo povrchového odvodňovacieho kanála, ak sa nachádza v blízkosti pozemku, pomocou vpustov alebo odvodňovacieho potrubia. 
(2) V prípade, ak sa v blízkosti pozemku nenachádza odvodňovací kanál alebo technické parametre kanála neumožňujú odviesť vodu do odvodňovacieho kanála, voda z povrchového odtoku musí byť zvedená do terénu v rámci pozemku majiteľa. Na pozemku sa pre tieto účely vybuduje trativod, resp. vsakovacie objekty. 
(3) Náklady spojené s odvedením dažďovej vody z povrchového odtoku alebo vybudovaním trativodu hradí majiteľ nehnuteľnosti, na ktorú zrážky spadnú. 
(4) Pri odvádzaní dažďovej vody z povrchového odtoku nesmie dôjsť k narušeniu vlastníckeho práva susedných nehnuteľností a ani k poškodeniu priľahlých nehnuteľnosti vplyvom nevhodného umiestnenia trativodu. 
(5) Odvádzať dažďovú vodu z povrchového odtoku na chodníky a miestne komunikácie je zakázané. 
(6) Odvádzať dažďovú vodu z povrchového odvodu do verejnej kanalizácie je zakázané. 

čl. 10 
PRIESTUPKY, SANKCIE A POKUTY 

(1) Priestupku voči tomuto nariadeniu sa dopúšťa ten, kto: 
a) vypúšťa odpadové vody do verejnej kanalizácie cez domové čistiarne odpadových vôd a       žumpy,

 b) produkuje odpadové vody a nevybuduje prípojku, resp. nepripojí nehnuteľnosť na verejnú       kanalizáciu do 6 mesiacov od sprevádzkovania verejnej kanalizácie najneskôr do 30.6.2009 alebo nevybuduje kanalizačnú prípojku pre nový stavebný objekt pred jeho kolaudáciou, 
  c) nesplní technické podmienky kanalizačnej prípojky týkajúce sa miesta a spôsobu pripojenia na          
       verejnú kanalizáciu a nevykoná úpravy, ktoré sú potrebné na bezpečnú a spoľahlivú prevádzku 
      verejnej kanalizácie, alebo nevybuduje kanalizačnú podľa predloženej projektovej dokumentácie, 
 d) neuzatvorí zmluvu o pripojení a likvidácii odpadových vôd s vlastníkom verejnej kanalizácie a 
    vypúšťa odpadové vody do verejnej kanalizácie, 
 e) nevie písomne preukázať spôsob likvidácie odpadových vôd, produkujúcich na svojom     pozemku, ak v mieste producenta nie je vybudovaná verejná kanalizácia, 
 f) vypúšťa do verejnej kanalizácie iné ako odpadové vody definované v čl. II, ods. 6 tohto nariadenia a spôsobí haváriu biologického čistenia odpadových vôd, 
 g) odvedie vody z povrchového odtoku (dažďové vody) do verejnej kanalizácie, 
 h) ten, kto vhadzuje alebo vysypáva do verejnej kanalizácie predmety, ktoré môžu ohroziť       funkciu verejnej kanalizácie alebo poškodiť proces biologického čistenia odpadových vôd, 
 i) neoprávnene vstupuje na pozemok a do objektov ČOV, 
       j) úmyselne poškodzuje alebo odcudzuje zariadenia a predmety slúžiace na bezpečný a 
           bezporuchový chod verejnej kanalizácie a ČOV, 
  k) neumožní vstup prevádzkovateľovi alebo ním poverenej osobe na pozemok za účelom kontroly 
      kanalizačnej prípojky a verejnej kanalizácie. 
(2) Za priestupok uvedený v odseku 1 písmena a) až c) bude vlastníkovi nehnuteľnosti uložená pokuta do výšky 165,97 €. 
(3) Za priestupok uvedený v odseku 1 písmena d) bude vlastníkovi nehnuteľnosti uložená pokuta až do výšky 331,94 € za neuzatvorenie zmluvy a požadovaná úhrada stočného za obdobie od sprevádzkovania verejnej kanalizácie v mieste nehnuteľnosti po dobu uzatvorenia zmluvy. 
(4) Za priestupok uvedený v odseku 1 písmena e) bude vlastníkovi nehnuteľnosti uložená pokuta až do výšky 165,97 €. 
(5) Za priestupok uvedený v odseku 1 písmena f) a h) bude fyzickej alebo právnickej osobe uložená pokuta až do výšky 663,88 €. V prípade poškodenia biologického procesu čistenia odpadových vôd bude od producenta vymáhaná plná výška nákladov spojená s odstraňovaním havárie a opätovným obnovením prevádzky ČOV. 
(6) Za priestupok uvedený v odseku 1 písmena g) bude vlastníkovi nehnuteľnosti uložená pokuta až do výšky 331,94 €. 
(7) Za priestupok uvedený v odseku 1 písmena i) a j) bude fyzickej alebo právnickej osobe uložená pokuta až do výšky 33,19 € vrátane náhrady spôsobenej škody. 
(8) Za priestupok uvedený v odseku 1 písmena k) bude vlastníkovi nehnuteľnosti uložená pokuta až do výšky 99,58 €. 
(9) Pri uhradení stočného po dni splatnosti si vlastník verejnej kanalizácie bude uplatňovať sankcie vo výške 0,5 % za každý deň omeškania. 

čl. 11 
ZÁVEREČNÉ USTANOVENIA 

(1)	Pokiaľ  v  tomto  všeobecne  záväznom  nariadení nie je podrobnejšia úprava,  odkazuje sa na  zák. č.  442/2002 o verejných vodovodoch a verejných kanalizáciách v znení neskorších predpisov.
(2)	Na tomto všeobecne záväznom nariadení obce sa uznieslo Obecné zastupiteľstvo v Rakoviciach  dňa 14.12.2011 uznesením číslo 137/2011.
(3)	Toto všeobecne záväzné nariadenia obce nadobúda účinnosť dňom 01.01.2012.
(4)	Dňom nadobudnutia účinnosti tohto VZN sa zrušuje VZN č. 5, ktoré bolo schválené na zasadnutí OZ dňa 12.12.2008.

V Rakoviciach dňa  14.12.2011

                                                                                              Dušan Daloš
                                                                                              starosta obce